പത്തനംതിട്ടയില് പോസ്റ്റര്: കരിങ്കൊടി പത്തനംതിട്ട: ഡി.സി.സി. പ്രസിഡന്റായി പ്രഫ. സതീഷ് കൊച്ചുപറമ്ബിലിനെ പ്രഖ്യാപിച്ചതിനു പിന്നാലെ പത്തനംതിട്ട ഡി.സി.സി. ഓഫീസായ രാജീവ് ഭവന്റെ കൊടിമരത്തില് കോണ്ഗ്രസ് പതാകയ്ക്കു മുകളില് കരിങ്കൊടി. ഭിത്തിയില് നേതാക്കള്ക്കെതിരേ പോസ്റ്ററുകള്. ഇന്നലെ പുലര്ച്ചെയാണ് ആന്റോ ആന്റണി എം.പി, മുതിര്ന്ന നേതാവ് പി.ജെ. കുര്യന്, നിയുക്ത ഡി.സി.സി. പ്രസിഡന്റ് സതീഷ് കൊച്ചുപറമ്ബില് എന്നിവര്ക്കെതിരായ പോസ്റ്ററുകള് പ്രത്യക്ഷപ്പെട്ടത്. സേവ് ഡി.സി.സി എന്ന പേരിലാണ് പോസ്റ്റര്. പത്തനംതിട്ടയെ ഒറ്റുകൊടുത്ത യൂദാസോ ആന്റോ ആന്റണി, കോട്ടയംകാരന് ആന്റോ പത്തനംതിട്ടയുടെ അന്തകന്, കുര്യന്റെ തിണ്ണ നിരങ്ങിയവന് ഡി.സി.സി. പ്രസിഡന്റ്, കുര്യന്റെ കൂട്ടിക്കൊടുപ്പുകാരനെ ഡി.സി.സിക്ക് ആവശ്യമില്ല, സമരമുഖത്ത് കണ്ടിട്ടില്ലാത്ത, പ്രവര്ത്തകരെ അറിയാത്ത പ്രസിഡന്റ് ഡി.സി.സിക്ക് ഭൂഷണമോ എന്നിങ്ങനെയാണ് പോസ്റ്ററിലെ വാചകങ്ങള്. ശ്രദ്ധയില്പ്പെട്ടയുടന് പോസ്റ്ററുകള് നീക്കം ചെയ്തു. നേതൃത്വം മാറിയെന്നു മനസിലാക്കണം അംഗീകരിക്കണം: സതീശന് കൊച്ചി: ഡി.സി.സി. അധ്യക്ഷ നിയമനത്തില് ഉമ്മന് ചാണ്ടിയുടെയും രമേശ് ചെന്നിത്തലയുടെയും പ്രതികരണങ്ങള്ക്കെതിരെ രൂക്ഷവിമര്ശനവുമായി പ്രതിപക്ഷനേതാവ് വി.ഡി. സതീശന്. അവര് പരസ്യപ്രതികരണങ്ങള് ഒഴിവാക്കേണ്ടതായിരുന്നു. ലിസ്റ്റ് താനും സുധാകരനും ഒരു മൂലയില് മാറിയിരുന്നുണ്ടാക്കിയതല്ല. എല്ലാവരെയും തൃപ്തിപ്പെടുത്തി ഒരു പട്ടിക ഉണ്ടാക്കാന് കഴിയില്ല. ഉമ്മന്ചാണ്ടിയും രമേശ് ചെന്നിത്തലയും തരുന്ന ലിസ്റ്റ് കൊടുക്കാനാണെങ്കില്പ്പിന്നെ താന് ഈ സ്ഥാനത്തിരിക്കുന്നത് എന്തിനാണ്? 18 വര്ഷത്തോളം ഉമ്മന് ചാണ്ടിയും ചെന്നിത്തലയും ചേര്ന്നാണ് ഡി.സി.സി. പ്രസിഡന്റുമാരെ ഉള്പ്പെടെ തീരുമാനിച്ചിരുന്നത്. കെ. കരുണാകരനുമായോ എ.കെ. ആന്റണിയുമായോ പോലും അവര് ചര്ച്ച നടത്തിയിട്ടില്ല. അന്നത്തെ തീരുമാനങ്ങളില് ഒരുപാട് പേര്ക്ക് അതൃപ്തിയുണ്ടായിരുന്നു. അതെല്ലാം അതംഗീകരിച്ചാണ് മറ്റുള്ളവര് മുന്നോട്ടുപോയത്. അതെങ്കിലും അവര് മനസിലാക്കണമായിരുന്നു. നേതൃത്വം മാറിയത് ഇനിയെങ്കിലും അംഗീകരിക്കണം. പുതിയ നേതൃത്വത്തെ അംഗീകരിക്കാന് അവര് തയാറാകണം. പഴയതുപോലെ ഇനിയും എല്ലാം വീതംവച്ച് കൊടുക്കാന് കഴിയില്ല. ഉമ്മന് ചാണ്ടിയും രമേശ് ചെന്നിത്തലയും നല്കുന്ന പട്ടിക അതേപടി അംഗീകരിക്കണമെന്നായിരിക്കാം അവരുടെ ആഗ്രഹം. ഇനിയതു നടക്കില്ല. ലിസ്റ്റിലെ ആരും പെട്ടിതൂക്കികളല്ല. അത്തരം വിമര്ശനങ്ങള് അംഗീകരിക്കില്ല. പാര്ട്ടിക്ക് മീതെ ഗ്രൂപ്പ് വേണ്ട. അനാവശ്യ സമ്മര്ദങ്ങള്ക്കു വഴങ്ങില്ല. ഡി.സി.സി. പുനഃസംഘടനയുടെ എല്ലാ ഉത്തരവാദിത്തവും താനും കെ. സുധാകരനും ഏറ്റെടുക്കുന്നു. സാമ്ബ്രദായിക രീതിയില് നിന്നു മാറി യു.ഡി.എഫിനെ തിരിച്ചു കൊണ്ടുവരാനുള്ള ശ്രമമാണു നടത്തുന്നതെന്നും സതീശന് പറഞ്ഞു.പട്ടിക തയാറാക്കുന്നതിനു മുമ്ബ് താനും സുധാകരനും ഉമ്മന് ചാണ്ടിയുമായും രമേശ് ചെന്നിത്തലയുമായും ചര്ച്ച നടത്തി. സംസ്ഥാനത്തെ മുതിര്ന്ന നേതാക്കളെയെല്ലാം കണ്ടു. താഴേ തലത്തിലും ചര്ച്ച നടത്തി. എന്നിട്ടാണു പട്ടികയുണ്ടാക്കി ഹൈക്കമാന്ഡിനയച്ചത്. തുടര്ന്ന് ഹൈക്കമാന്ഡ് പ്രതിനിധികള് ഉമ്മന് ചാണ്ടിയോടും ചെന്നിത്തലയോടും സംസാരിച്ചു. ഉമ്മന് ചാണ്ടി നല്കിയ പട്ടിക കൂടി പരിഗണിച്ചാണ് ലിസ്റ്റ് തയാറാക്കിയത്. ലിസ്റ്റ് തിരുത്തിയെന്ന വാര്ത്ത കൊടുത്തത് ഉമ്മന് ചാണ്ടിക്ക് ഒപ്പമുള്ളവര് തന്നെയാണോയെന്ന് അദ്ദേഹം പരിശോധിക്കട്ടെ.പാര്ട്ടി പുനഃസംഘടനയില് മുമ്ബ് താന് പരസ്യ പ്രതിഷേധം ഉന്നയിച്ചിട്ടുണ്ടെന്നു പറയുന്നതു ശരിയല്ല. 2011ല് മന്ത്രിയാക്കുമെന്ന് ഉച്ചയ്ക്ക് വിളിച്ചുപറഞ്ഞു. എന്നാല് പട്ടിക വന്നപ്പോള് പേരില്ല. വി.എം. സുധീരന് കെ.പി.സി.സി. പ്രസിഡന്റ് സ്ഥാനം രാജിവച്ചപ്പോള് പുതിയ പ്രസിഡന്റ് താനാകുമെന്നു കേട്ടു. എന്നാല് എം.എം. ഹസനെ പ്രസിഡന്റാക്കി. അപ്പോഴും താന് പ്രതിഷേധിച്ചില്ല.